ทีดีอาร์ไอ คาด เศรษฐกิจมีโอกาสโตได้ 4%
ทีดีอาร์ไอ ประเมินเศรษฐกิจปีนี้มีโอกาสโตได้ถึง 4% จากภาคการต่างประเทศหนุน แต่ยังมีตัวแปรที่น่าเป็นห่วงคือการเมืองและมาบตาพุด
10 ก.พ. 2553

ทีดีอาร์ไอ ประเมินเศรษฐกิจปีนี้มีโอกาสโตได้ถึง 4% จากภาคการต่างประเทศหนุน แต่ยังมีตัวแปรที่น่าเป็นห่วงคือการเมืองและมาบตาพุด
ดร.สมชัย จิตสุชน ผู้อำนวยการวิจัยด้านการพัฒนาเศรษฐกิจส่วนรวมและการกระจายรายได้ สถาบันวิจัยเพื่อการพัฒนาประเทศไทย (ทีดีอาร์ไอ) เปิดเผยว่า ภาวะเศรษฐกิจไทยปีนี้มีความเป็นไปได้ ที่จะมีอัตราเติบโตได้ที่ 4% จากภาคการต่างประเทศ เพราะคาดว่าการส่งออกจะเติบโตได้ที่ระดับ 10% ขณะที่ราคาน้ำมันยังไม่ปรับสูงขึ้นมากทำให้การใช้จ่ายในการนำเข้าน้ำมันไม่ได้ถีบตัวสูงขึ้น แต่ก็อยู่ภายใต้สมมติฐานว่า สถานการณ์ประเทศไม่กลับไม่เป็นเหมือนปีที่แล้ว คือ มีปัญหาเรื่องการชุมนุมหรือปัญหากรณีมาบตาพุดอีก 
ทั้งนี้ ในส่วนมาตรการกระตุ้นเศรษฐกิจของรัฐบาลส่วนตัวมองว่ายังไม่น่าจะถอนออกไปในช่วงนี้ แต่ก็ไม่จำเป็นต้องกู้เงินมากระตุ้นเพิ่ม เนื่องจากรัฐบาลสามารถจัดเก็บภาษีได้เพิ่มขึ้น ขณะที่การดำเนินนโยบายสามารถยืดหยุ่นได้มากขึ้น เช่น โครงการไทยเข้มแข็งที่เดิมตั้งใจจะกู้เงินถึง 8 แสนล้านบาท แต่ในความเป็นจริงอาจจะกู้ไม่ถึงก็ได้ อย่างไรก็ตาม การฟื้นตัวของเศรษฐกิจไทย ยังคงต้องอิงกับการฟื้นตัวของเศรษฐกิจโลกด้วย 
ส่วนการดำเนินนโยบายการเงิน ของธนาคารแห่งประเทศไทยเพื่อดูแลเศรษฐกิจ ยังเชื่อว่าจะไม่ขึ้นดอกเบี้ยในช่วงครึ่งปีแรก ส่วนในครึ่งปีหลังจะปรับขึ้นช่วงใดต้องดูการเติบโตเศรษฐกิจอีกครั้งหนึ่ง